Guvernul a aprobat ca termenul de eliberare a paşapoartelor simple electronice în cazul cererilor depuse în ţară să fie redus de la 30 la 15 zile lucrătoare de la data depunerii cererilor, a anunțat purtătorul de cuvânt al Executivului, Nelu Barbu.

Pașapoartele vor fi eliberate în 15 zile, în loc de 30, ca până acum. Foto: Shutterstock

„În şedinţa de guvern de astăzi, la propunerea Ministerului Afacerilor Interne a fost adoptată o hotărâre de guvern ce modifică şi completează normele metodologice de aplicare a Legii privind regimul liberei circulaţii a cetăţenilor români în străinătate. Sunt modificări care simplifică procedurile şi contribuie la reducerea termenelor pentru obţinerea paşaportului. Astfel, termenul de eliberare a paşapoartelor simple electronice în cazul cererilor depuse în ţară se reduce de la 30 la 15 zile lucrătoare de la data depunerii cererilor”, a spus Barbu, potrivit Agerpres.

El a adăugat că actul normativ adoptat de Guvern introduce schimbări şi în cazul cererilor de paşapoarte depuse în străinătate.

„În ceea ce priveşte cererile depuse în străinătate termenul actual este de 90 de zile şi se va reduce în funcţie de ţara unde se află solicitantul, anume: 45 de zile lucrătoare în cazul cererilor depuse în misiunile diplomatice şi oficiile consulare ale României în statele membre ale Uniunii Europene şi 60 de zile lucrătoare în cazul cererilor depuse în statele terţe în raport cu Uniunea Europeană, adică statele care nu fac parte din Uniunea Europeană”, a precizat Barbu.

Purtătorul de cuvânt al Executivului a adăugat că o altă modificare prevede simplificarea condiţiilor ce trebuie îndeplinite pentru eliberarea paşapoartelor simple temporare în cazul minorilor care urmează să se deplaseze în străinătate pentru a urma un tratament medical fără de care viaţa ori sănătatea le este pusă în pericol prin „stabilirea necesităţii unei traduceri autorizate, şi nu legalizate, cum este în prezent în legislaţie, a documentelor emise de instituţia străină ce urmează să efectueze tratamentul respectiv, medical”.

„Totodată, se elimină necesitatea prezentării strict a originalului certificatului de naştere al minorului sub 14 ani la ridicarea paşaportului simplu electronic sau temporar, fiind acceptată şi copia acestuia”, a mai spus Nelu Barbu.